《王枢使生辰》
宋代·喻良能

金华千古赤松宅，中有初平叱羊石。
双溪衮衮泻苍波，三洞羊羊接天碧。
钟英孕粹昴星精，文章蚤岁瑞王廷。
横飞直上九万里，红颜两鬓何青青。
金銮畴昔挥毫处，尝草尺书招赞普。
职亲孰听玉宸钟，夜分更秉金莲炬。
只今右府冠枢衡，坐运精神驱五兵。
一烽莫睹狼烟燧，四海不闻金革声。
苍生颙颙待霖雨，黄屋便蕃颁异数。
姓名久已覆金瓯，东街行筑沙堤路。
江左夷吾望更尊，二十四考何足论。
已见威棱动蛮貊，会看勋业照乾坤。
六十门生焚蕙炷，再拜祝公如卫武。
柱石皇家不计年，长容矿质入陶甄。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。